
R A P O R T

asupra proiectului de Lege pentru modificarea art.8 din Legea nr.203/1999 privind permisele de muncă
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond, cu proiectul de Lege pentru modificarea art.8 din Legea nr.203/1999 privind permisele de muncă, trimis cu adresa nr.P.L.X 727 din 6 decembrie 2004.

La întocmirea prezentului raport, Comisia a avut în vedere avizul Consiliului Legislativ.

Proiectul de lege are ca obiect de reglementare modificarea articolului 8 din Legea nr.203/1999 privind permisele de muncă, în sensul abrogării alineatului (2). 
Comisia propune Plenului adoptarea proiectului de lege întrucât s-a considerat că în cazul prelungirii valabilităţii permisului de muncă al cetăţeanului străin încadrat în muncă pe perioadă determinată nu mai este necesară îndeplinirea condiţiei cerute la încadrarea sa în muncă, respectiv adeverinţa eliberată de agenţia pentru ocuparea forţei de muncă cu privire la forţa de muncă autohtonă disponibilă pentru locul vacant respectiv.
2. Proiectul de lege face parte din categoria legilor ordinare, conform prevederilor constituţionale, şi a fost adoptat de Senat în şedinţa din 30 noiembrie 2004, cu respectarea prevederilor art.76 alin.(2) din Constituţie, republicată.
3. La lucrările comisiei au fost prezenţi 17 deputaţi, din totalul de 17 membri ai comisiei.

La dezbaterea proiectului au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, din partea Ministerului Muncii, Solidarităţii Sociale şi Familiei, d-l Gheorghe Barbu – ministru, d-l Serghei Mesaroş – director, d-na Doina Bucinschi – director, d-l Ion Gibescu – şef serviciu, d-na Cecilia Sebe – expert.

4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterii în şedinţa comisiei din 25 ianuarie 2005, proiectul de lege a fost aprobat în forma prezentată, cu unanimitate de voturi.
VICEPREŞEDINTE,


SECRETAR,

Deputat Marian SÂRBU


Deputat Kerekes Karoly

Întocmit, 

Expert Elena MESAROŞ

